**MÖVZU № 10. TƏLİMİN TƏŞKİLİ FORMALARININ İNKİŞAF TARİXİ VƏ MÜASİR DÖVRDƏ TƏLİMİN TƏŞKİLİ FORMALARI**

**PLAN:**

**1.** Təlimin təşkili anlayışı;

**2.** Dalton-plan məğələ forması;

**3.** Laborator–briqada üsulu;

**4.** Müasir dövrdə təlimin təşkili formaları.

**1. Təlimin təşkili anlayışı.**

Müxtəlif tarixi dövrlərdə təlimin təşkili müxtəlifliyi ilə seçilmişdir və məktəb inkişaf etdikcə onlar dəyişmişdir. Təlim işinin başlanğıc götürdüyü ilkin illərdə, eləcə də, orta əsrlərdə təlim fərdi məşğələ kimi təşkil olunurdu. Təlim ilinin konkret başlanma vaxtı yox idi. Ona görə də hər kəs ilin hansı ayında istəsə məktəbə yazdırırdı. Məktəbdə isə əsasən dini dərslər keçirilirdi.

Sinifdə ilin müxtəlif aylarında müxtəlif bilik səviyyəsinə malik şagirdlər əyləşdirirdilər. Belə şəraitdə müəllim (molla, keşiş) onların hər birinin bilik və anlaq səviyyəsinə uyğun fərdi tapşırıqlar verir, ona necə icra etməyin - oxumağın, yaxud yazmağın lazım olduğunu izah edirdi. Şagirdlər tapşırığı sinifdə icra edirdilər. Sonra müəllim onların hər birindən işin icra vəziyyətini soruşurdu. Beləliklə, müəllimin işi şagirdlərə fərdi tapşırıq verib, onu yoxlamaqdan ibarət olurdu.

XVI-XVII əsrlərdə Avropada iqtisadi inkişaf gücləndi; şəhərlər artdı, ticarət və sənaye sürətlə inkişaf etdi. Savadlı adamlara tələbat artdı. Məktəblərdəki fərdi təhsil sistemi bu tələbatı ödəyə bilmədi. Beləliklə, cəmiyyətin inkişafı məktəb islahatına ehtiyac doğurdu. Ehtiyacı ödəmək üçün Ukrayna, Belorusiya, Çexiya və Slovakiya qabaqcıl məktəblər fərdi təlimdən əl çəkdilər; şagirdlər bilik və yaş səviyyələrinə uyğun olaraq siniflərə bölünürlər. Məşğələlər cədvəl əsasında keçirilməyə başladı. Həmin vaxt böyük çex pedaqoqu Y.A.Komenski Şərqi Avropadakı bu qabaqcıl məktəblərin təcrübəsini ümumiləşdirərək, məşhur “Böyük didaktika” və “Yaxşı təşkil olunmuş məktəbin qanunları” əsərində təlimin təşkilinin **sinif-dərs formasını** nəzəri cəhətdən əsaslandırdı və özünün rəhbəri olduğu məktəbdə tətbiq etdi. O, **təlimin təşkili yolunda böyük islahatlar** təklif etdi:

- şagirdlərin ilin müxtəlif vaxtlarında məktəbə qəbuluna son qoydular;

- təlim ilinin sabit başlanma və qurtarma vaxtı müəyyənləşdirildi;

- şagirdlər yaş və bilik səviyyələrinə uyğun olaraq ayrı-ayrı siniflərdə yerləşdirilir və sinfin bu tərkibi dərs ilinin sonunadək dəyişmir;

- təlim günləri saatlara (dərslərə) bölünür;

- dərslərin arasında fasilələr verilir;

- sabit dərs cədvəlinə istinad olunur;

- məktəbdə təhsilin müddəti müəyyənləşdirilir və s.

Belə bir şəraitdə müəllimin sinifdə bütün şagirdlərə eyni vaxtda izahat və göstəriş verməsinə, kollektiv məşğələ aparmasına yaxşı imkanlar yaranır və zamanın tələbinə uyğun olur.

Komenskinin təklif etdiyi sinif-dərs forması həm Avropada, həm də Rusiyada çox sürətlə yayıldı.

Sinif-dərs sisteminin müasirləşdirilməsi, təkmilləşdirilməsi ilə XVIII əsrin sonu, XX əsrin əvvəllərində ingilis keşişi A.Bell və müəllim C.Lankaster bir-birindən xəbərsiz məşğul olmuşlar. Bu təlim formasının təkanvericisi manifakturadan iri maşın sənayesinə keçid olmuşdur. İri maşın sənayesi fəhlə qüvvəsinə böyük ehtiyac yaratmışdı. Hər bir fəhlə də müəyyən savada yiyələnməli idi. Bunsuz onlar iri maşın sənayesində - zavodlarda, fabriklərdə işləyə bilməzdilər. Bunun üçün isə məktəblərin sayı artırılmalı idi. Deməli, müəllimlərin də sayı artmalı idi ki, çoxlu uşaq kontingenti əhatə edib, onlara müəyyən bilik, bacarıq və vərdişləri öyrətməli olsun. Bell-Lankaster qarşılıqlı təlim sistemi belə yarandı.

XIX əsrin ortalarından etibarən bəzi pedaqoqlar yeni müddəalarla çıxış etdilər. Məsələn, alman pedaqoqu İohan Herbart **standart dərs quruluşu** təklif etdi. Bu təklifə görə nə fəndən, nə də mövzudan asılı olmayaraq, bütün dərslər eyni qaydada keçirilməli idi. Bu təklif müəllimin fəaliyyətini məhdudlaşdırır, yaradıcılıq fəaliyyətini heçə endirir, keyfiyyətsiz təlim işinə yol açırdı. Ona görə də tərəqqipərvər pedaqoqlar tərəfindən tənqid edildi. Məsələn, alman pedaqoqu Adolf Disterveq, rus pedaqoqu Konstantin Dmitreyeviç Uşinski bu təklifin əleyhinə kəskin çıxış etdi.

**2. Dalton-plan məşğələ forması.** XX əsrin əvvəllərində Amerikada təlimin dərs formasında təşkilinə qarşı etirazlar başlandı; yeni formalar təklif olundu. ABŞ-ın Dalton şəhərində pedaqoq Yelena Parkherst **“Dalton**–**plan”** məşğələ formasını təklif etdi. Parkhest iddia edirdi ki, sinif-dərs forması istedadlı uşaqlara mane olur; onları zəif uşaqlarla eyni səviyyədə işləməyə məcbur edir.

Dalton plan təlim formasında siniflər kabina və laboratoriyalarla əvəz olunur, kollektiv məşğələlər ləğv edilir. Hər fənn üzrə kabina və laboratoriyalarda həftəlik, iki həftəlik və ya aylıq fərdi tapşırıqlar olur. Bu tapşırıqları yerinə yetirmək üçün şagirdlərə hansı kitabları oxumaq, hansı təcrübə və müşahidələri aparmaq başa salınır, əldə etməli olacaqları bilik və bacarıqlar barədə tövsiyələr verilir. Şagirdlər bir və ya bir neçə fənn üzrə tapşırıqlar götürür, müstəqil işləyir, lazım olduqda müəllimdən məsləhət alırlar. Özlərini hazır hesab etdikdə “məqbul“ verirlər. Fərdi fəaliyyət əsasında bu qayda ilə şagirdlər orta məktəbi hər kəsin fərdi hazırlığından asılı olaraq müxtəlif vaxtlarda bitirirlər. “Dalton–planın” nöqsanı ondadır ki, təlimdə müəllimin rolunu heçə endirir; şagirdlərə isə müstəqil işləməyin yollarını öyrətmədən müstəqil iş tapşırıqları verilir.

**3. Laborator–briqada üsulu.** Şagirdləri müstəqil işlətmək yönündən “Dalton –plan” sovet mütəxəssislərinin diqqətini cəlb etdi. 1928–1932–ci illərdə bu məşğələ forması bir sıra dəyişikliklərlə sovet məktəblərində tətbiq olundu və **“laborator**–**briqada”** üsulu adlandı. “Laborator–briqada” ya görə siniflər ləğv olunmur, lakin hər sinif 5-6 şagirddən ibarət briqadalara bölünür. Tapşırıq fərdi yox, bütün sinifə verilir və briqadalar arasında hissə-hissə paylanır. Hər tapşırıq üzərində iş **üç mərhələdə** başa çatır:

**1).** Müəllim necə işləmək haqqında təlimat verir;

**2).** 15-20 gün ərzində hər briqada öz briqadirinin rəhbərliyi alman kitablarından, laboratoriya və kabinetlərindəki işlərdən paylarına düşmüş yarımmövzunu öyrənirlər. Arada ehtiyac olsa, müəllimdən məsləhət alırlar;

**3).** Briqadir, yaxud briqada üzvlərindən biri işin nəticəsi haqqında məlumat verir. Müəllim bu əsasda briqadanın işinə qiymət verir.

“Laborator–briqada”nın qüsurları “Dalton–plan” dan da çox oldu; ən əsası briqada üzvləri hamısı fəal işləyə bilmədi, fəal briqada üzvlərinə arxayın olaraq passiv mövqedə qaldılar. Digər tərəfdən, hər briqada mövzunun yalnız bir hissəsini öyrəndi. Odur ki, özünü döğrultmadı.

**4.** Pedaqoji fikir tarixi və təlim praktikasında təlimin təşkilinin müxtəlif formaları məlumdur. Onların yaranması, inkişafı, təkmilləşməsi, bəzilərinin öz əhəmiyyətini itirməsi inkişaf etməkdə olan tələblər ilə sıx bağlı olmuşdur. Cəmiyyətin inkişafının hər bir tarixi mərhələsində təlimin təşkili formalarına öz təsirini göstərir. Nəticədə bu sahədə pedaqogika elmində zəngin emprik material toplanmışdır.

Müasir dövrdə təlimin təşkili formaları dedikdə, dərs-müşahidə, dərs-ekskursiya, dərs-problemli vəziyyət, dərs-müzakirə, qrup, fərdi, kollektiv, fərdi, cütlərlə iş və başqalarını misal göstərmək olar. Müasir dərs təlimdə problemli vəziyyət yaratmağı, dərsi problemli keçməyi tələb edir. Qarşıya çətinliklər qoymaq, problem vəziyyəti yaratmaq, çətinlikləri biliyin gücü ilə həll etmək xalq pedaqogikasında maraqla işlənmişdir. Bu barədə nağıl, tapmacaları və atalar sözlərini xatırlamaq kifayətdir.

Müasir dövrdə məktəblərdə sinif-dərs sistemi ilə yanaşı, kabinet-dərs sisteminə daha çox üstünlük verilir. Hazırda kabinet-dərs sisteminin təkmilləşdirilməsi zəruriyyəti yaranır.

**ИСТИФАДЯ ОЛУНМУШ ЯДЯБИЙЙАТ СИЙАЩЫСЫ:**

Həsənov A.M., Ağayev Ə.Ə. Pedaqogika. Bakı, Nasir nəşriyyatı, 2007